cometadata/datacite-titles-descriptions-related-identifiers huggingface dataset:
DOI: 10.14457/cu.the.2013.1274
title: การปรับปรุงคุณภาพในกระบวนการผลิตแท็งก์สำหรับสารเคมี

description: แท็งก์บรรจุวัตถุอันตรายมีความสำคัญต่อความปลอดภัยในการขนส่ง แท็งก์ต้องมีคุณภาพเป็นไปตามมาตรฐาน ผ่านการทดสอบจากหน่วยงานตรวจสอบและได้รับการรับรองมาตรฐานจากหน่วยงานของรัฐ จากการศึกษากระบวนการผลิตแท็งก์ของโรงงานกรณีศึกษาแห่งหนึ่ง พบว่าในกระบวนการผลิตเกิดข้อบกพร่องแท็งก์ไม่ผ่านการตรวจสอบแบบไม่ทำลาย (Non-Destructive Testing, NDT) เป็นสัดส่วนที่สูง 53.83 เปอร์เซ็นต์ (ข้อมูลการผลิตแท็งก์ ปีพ.ศ. 2555) ส่งผลให้แท็งก์ที่ผลิตได้ไม่เป็นไปตามมาตรฐาน งานวิจัยนี้จึงมีวัตถุประสงค์เพื่อปรับปรุงคุณภาพในกระบวนการผลิตแท็งก์ การดำเนินการวิจัยมีดังนี้ 1) การศึกษามาตรฐานข้อกำหนดการผลิตแท็งก์บรรจุสารเคมีอันตราย 2) การระดมสมองเพื่อค้นหาสาเหตุของข้อบกพร่องโดยใช้ผังแสดงเหตุและผล (Cause-and-Effect Diagram) 3) การประยุกต์ใช้เทคนิคการวิเคราะห์ลักษณะข้อบกพร่องและผลกระทบ (FMEA) เพื่อคำนวณดัชนีความเสี่ยงชี้นำ (RPN) 4) การกำหนดวิธีการและดำเนินการปรับปรุงคุณภาพ และ 5) การประเมินและติดตามผลภายหลังการปรับปรุง ผลการดำเนินการวิจัยพบว่า สาเหตุของข้อบกพร่องที่มีค่า RPN สูง มีทั้งหมด 4 ข้อบกพร่อง ได้แก่ (1) ชนิดแผ่นโลหะไม่ตรงตามต้นแบบ (2) เนื้อเชื่อมไม่ได้คุณภาพ (3) ผิวแนวเชื่อมมีรอยแตก และ (4) เตรียมอุปกรณ์ติดตั้งไม่ตรงตามต้นแบบ จึงทำการปรับปรุงคุณภาพกระบวนการผลิตโดย 1) การพัฒนาแผนคุณภาพ (quality plan) 2) การจัดทำเอกสารการตรวจสอบการทำงาน 3) การจัดทำเอกสารการตรวจสอบข้อบกพร่อง 4) การสร้างตารางทักษะ (skill matrix) ของช่างเชื่อม และ 5) การสร้างระบบการฝึกอบรมช่างเชื่อม ผลการปรับปรุงคุณภาพ พบว่า สัดส่วนข้อบกพร่องจาก 1) การเตรียมวัสดุและอุปกรณ์ลดลง 58.92 เปอร์เซ็นต์ 2) ข้อบกพร่องเนื้อเชื่อมไม่ได้คุณภาพลดลง 35.49 เปอร์เซ็นต์ และ 3) ข้อบกพร่องบนผิวแนวเชื่อมลดลง 16.27 เปอร์เซ็นต์ จากสัดส่วนข้อบกพร่องที่ลดลงดังกล่าว ส่งผลให้สัดส่วนของแท็งก์ที่ไม่ผ่านการทดสอบ NDT ลดลง 37.50 เปอร์เซ็นต์
DOI: 10.14457/cu.the.2013.1275
title: การบำบัดน้ำเสียจากโรงงานไม้อัดแผ่นเรียบโดยถังปฏิกิริยาแบบแผ่นกั้นไร้ออกซิเจน

description: งานวิจัยนี้ศึกษาประสิทธิภาพในการกำจัดซีโอดีและทีดีเอสของระบบแผ่นกั้นไร้ออกซิเจนในการบำบัดน้ำเสียจริงจากโรงงานไม้อัดแผ่นเรียบ การทดลองแบ่งออกเป็น 2 ส่วน โดยส่วนแรกทำการศึกษาผลของความเข้มข้นน้ำเสียต่อประสิทธิภาพในการกำจัดซีโอดี โดยทำการทดลองในระดับห้องปฏิบัติการ ถังปฏิกิริยามีปริมาตรการใช้งานเท่ากับ 10 ลิตร จำนวน 4 ชุด ในแต่ละชุดมีอัตราการไหลคงที่เท่ากับ 10 ลิตร/วัน โดยเจือจางน้ำเสียให้มีความเข้มข้น 100 50 25 และ 12.5% ตามลำดับ ซึ่งคิดเป็นอัตราภาระบรรทุกสารอินทรีย์ 7.3 3.9 2.0 และ 1.0 กก.ซีโอดี/ลบ.ม./วัน ส่วนที่สองทำการศึกษาผลของระยะเวลาเก็บกักน้ำต่อประสิทธิภาพในการกำจัดซีโอดี ที่ 6 12 24 และ 48 ชั่วโมง โดยทำการแปรค่าอัตราการไหลเท่ากับ 40 20 10 และ 5 ลิตร/วัน ตามลำดับ โดยใช้โซเดียมไบคาร์บอเนตในการปรับพีเอชของน้ำเสียให้อยู่ในช่วง 7.0-7.5 ผลการศึกษาพบว่าที่ความเข้มข้นน้ำเสียเข้าเฉลี่ย 7,384 3,939 2,063 และ 1,015 มก./ล. ระยะเวลาเก็บกักน้ำ 24 ชั่วโมง มีประสิทธิภาพการบำบัดซีโอดี 71 80 82 และ 83% ตามลำดับ และที่ระยะเวลาเก็บกักน้ำ 6 12 24 และ 48 ชั่วโมง ซีโอดีน้ำเข้าเฉลี่ย 11,171 มก./ล. เท่ากันทุกชุดการทดลอง มีประสิทธิภาพการบำบัดซีโอดี 46 60 71 และ 82% ตามลำดับ โดยสามารถหาซีโอดีส่วนที่ย่อยสลายไม่ได้ประมาณ 7.5-11.2% ของซีโอดีทั้งหมด ระบบสามารถบำบัดน้ำเสียได้อย่างมีประสิทธิภาพโดยไม่ต้องเจือจางโดยมีประสิทธิภาพ 71 และ 82% คิดเป็นสัดส่วนก๊าซชีวภาพ 2.03 และ 3.57 ลิตรของก๊าซ/ลิตรของน้ำเสีย โดยเป็นความเข้มข้นของมีเทนสูงสุดที่ 77% ที่ระยะเวลาเก็บกักน้ำ 24 และ 48 ชั่วโมง ตามลำดับ และมีประสิทธิภาพในการกำจัดทีดีเอสประมาณ 30-45% อัตราการบำบัดที่ซีโอดีละลายเริ่มต้นเฉลี่ย 871-11,171 มก./ล. พบว่าอัตราการบำบัดซีโอดีเป็นปฏิกิริยาลำดับที่หนึ่งขึ้นกับค่าซีโอดีละลายที่ย่อยสลายได้ โดยมีค่าคงที่ (k1) เท่ากับ 3.15 ต่อวัน ผลการทดลองแสดงให้เห็นว่าระบบแผ่นกั้นไร้ออกซิเจนสามารถบำบัดซีโอดีละลายและการผลิตก๊าซชีวภาพได้อย่างมีประสิทธิภาพ และสามารถนำค่าจลนพลศาสตร์ที่ได้จากห้องปฏิบัติการไปเป็นแนวทางในการออกแบบระบบบำบัดจริงในภาคอุตสาหกรรมได้
DOI: 10.14457/cu.the.2013.1276
title: การคำนวณความสามารถในการส่งกำลังไฟฟ้าสูงสุดระหว่างสองพื้นที่ที่ต่อถึงกัน โดยพิจารณาเสถียรภาพแรงดันในระบบไฟฟ้ากำลัง

description: วิทยานิพนธ์ฉบับนี้นำหลักการหาค่าเหมาะสมด้วยวิธีการเคลื่อนที่ของกลุ่มอนุภาค (Particle Swarm Optimization) มาประยุกต์ใช้ในการคำนวณความสามารถในการส่งกำลังไฟฟ้าสูงสุดที่สอดคล้องกับมาตรฐานการศึกษาความสามารถในการส่งกำลังไฟฟ้าสูงสุดของ กฟผ. พร้อมทั้งนำเสนอการกำหนดความสามารถในการส่งกำลังไฟฟ้าสูงสุดของระบบโดยอาศัยการจำลองเหตุการณ์แบบมอนติคาร์โล (Monte Carlo’s Simulation) จากนั้นจึงได้นำดัชนีเสถียรภาพแรงดันของสายส่งมาใช้ในการวิเคราะห์มาตรฐานการปฏิบัติการควบคุมระบบไฟฟ้าของ กฟผ. นอกจากนี้ยังได้นำหลักการหาค่าเหมาะสมดังกล่าวมาประยุกต์ใช้ในการแก้ไขปัญหาระบบไฟฟ้าตามแนวทางการปฏิบัติของ กฟผ. ซึ่งความสามารถในการส่งกำลังไฟฟ้าสูงสุดของระบบสามารถเพิ่มขึ้นด้วยการติดตั้งอุปกรณ์ชดเชยกำลังไฟฟ้ารีแอคทีฟ (Static VAR Compenstor) ในระบบไฟฟ้า วิธีการที่นำเสนอนั้นได้นำไปทดสอบกับระบบไฟฟ้าเชื่อมโยงภาคใต้กับภาคกลางตะวันตกสมมูลของประเทศไทยในปี 2547 และปี 2557ผลการทดสอบพบว่าวิธีการที่นำเสนอสามารถใช้คำนวณความสามารถในการส่งกำลังไฟฟ้าสูงสุด และสามารถใช้ในการแก้ไขปัญหาของระบบไฟฟ้าได้อย่างเหมาะสม
DOI: 10.14457/cu.the.2013.1277
title: การวิเคราะห์ผลกระทบต่อกรณีทดสอบเมื่อมีการเปลี่ยนแปลงของโปรแกรมประยุกต์บนเว็บ

description: โปรแกรมประยุกต์บนเว็บมีการพัฒนาเปลี่ยนแปลงไปอย่างรวดเร็ว เมื่อโปรแกรมประยุกต์บนเว็บมีการเปลี่ยนแปลงเกิดขึ้น ส่งผลให้กรณีทดสอบเดิมไม่สามารถนำมาใช้งานได้ ผู้ทดสอบจำเป็นที่จะต้องใช้เวลาและทรัพยากรในการตรวจสอบ ปรับปรุง หรือสร้างกรณีทดสอบใหม่ทุกครั้งก่อนนำไปทดสอบโปรแกรมประยุกต์บนเว็บที่มีการเปลี่ยนแปลงงานวิจัยนี้จึงนำเสนอแนวคิดและเครื่องมือวิเคราะห์ผลกระทบต่อกรณีทดสอบเมื่อมีการเปลี่ยนแปลงของโปรแกรมประยุกต์บนเว็บ โดยการเปรียบเทียบโปรแกรมประยุกต์บนเว็บระหว่างสองเวอร์ชัน การวิเคราะห์หาผลกระทบและปรับปรุงกรณีทดสอบ รวมถึงการสร้างกรณีทดสอบใหม่ขึ้นมาทดแทนกรณีทดสอบเดิม ผลลัพธ์ที่ได้เป็นแนวคิดและเครื่องมือเพื่อวิเคราะห์ผลกระทบต่อกรณีทดสอบ ทำให้ทราบว่าโปรแกรมประยุกต์บนเว็บส่วนใดบ้างที่เปลี่ยนแปลงไป และผลกระทบที่เกิดขึ้นต่อกรณีทดสอบเมื่อมีการเปลี่ยนแปลง ซึ่งประกอบด้วย กรณีทดสอบที่ไม่มีการเปลี่ยนแปลง กรณีทดสอบที่ต้องลบ กรณีทดสอบที่ต้องแก้ไข และกรณีทดสอบที่ต้องสร้างใหม่ การทดสอบความถูกต้องของงานวิจัยนี้ เป็นการทดสอบกับโปรแกรมประยุกต์บนเว็บที่ใช้งานจริงที่มีการเปลี่ยนแปลง ได้แก่ ชื่อตัวแปรมีการเปลี่ยนแปลง ชนิดของข้อมูลมีการเปลี่ยนแปลง ค่าของตัวแปรมีการเปลี่ยนแปลง ชื่อแท็กของตัวแปรมีการเปลี่ยนแปลง ลำดับของตัวแปรมีการเปลี่ยนแปลง การเชื่อมต่อมีการเปลี่ยนแปลง และจำนวนของตัวแปรมีการเปลี่ยนแปลง ผลการทดสอบงานวิจัยนี้สามารถวิเคราะห์ผลกระทบ และปรับปรุงกรณีทดสอบได้ตรงตามที่กำหนดไว้
DOI: 10.14457/cu.the.2013.1278
title: จลนพลศาสตร์และการพัฒนาโครงสร้างทางจุลภาคของเหล็กชุบสังกะสีที่ผ่านกรรมวิธีทางความร้อน

description: งานวิจัยนี้ได้ทำการศึกษาและพัฒนาแบบจำลองทางคณิตศาสตร์ที่ช่วยในการอธิบายผลกระทบของอุณหภูมิและเวลาในการอบร้อนต่อลักษณะของชั้นเคลือบของเหล็กชุบสังกะสีแบบกัลวานีล เนื่องจากสมบัติต่างๆของเหล็กชุบสังกะสีแบบกัลวานีลนั้นขึ้นอยู่กับลักษณะของชั้นเคลือบเป็นสำคัญ และในอุตสาหกรรมนั้นตัวแปรสำคัญที่ต้องควบคุมอย่างเข้มงวดเป็นอันดับต้นๆ คือ อุณหภูมิและเวลาในการอบร้อน โดยงานวิจัยนี้ได้แบ่งการศึกษาออกเป็น 2 ส่วน คือ 1. การสร้างแบบจำลองเพื่อทำนายลักษณะของชั้นเคลือบที่จะเกิดขึ้นและ 2. ศึกษาผลของลักษณะชั้นเคลือบต่อความต้านทานการกัดกร่อนในส่วนของการพัฒนาแบบจำลองทางคณิตศาสตร์นั้นได้ประยุกต์ใช้กฎข้อที่ 2 ของการแพร่ในการสร้างแบบจำลอง และใช้ระเบียบวิธีผลต่างสืบเนื่องในการแก้สมการเชิงอนุพันธ์ ประกอบกับการกำหนดเงื่อนไขขอบเขตในการคำนวณแบบพิเศษ เพื่อให้ง่ายต่อการทำนายรอยต่อระหว่างเฟส และใช้ภาษา C++ ในการเขียนโปรแกรมคอมพิวเตอร์สำหรับแก้สมการ จากนั้นนำผลการคำนวณที่ได้มาสอบเทียบกับงานวิจัยของนักวิจัยท่านอื่นและสอบเทียบกับผลการทดลองของตนเองซี่งผลที่ได้ออกมาอยู่ในเกณฑ์ที่น่าพอใจโดยสามารถทำนายการพัฒนาของเฟสบางเฟสในชั้นเคลือบซึ่งให้ผลที่มีคาดเคลื่อนเพียง 7% เท่านั้นซึ่งเมื่อเทียบกับความซับซ้อนของปรากฏการณ์ที่เกิดขึ้นนั้นถือว่าผลอยู่ในเกณฑ์ที่น่าพอใจในส่วนของการศึกษาผลของลักษณะชั้นเคลือบต่อความต้านทานการกัดกร่อนนั้นได้ทำการทดสอบโดยกระบวนการทดสอบความต้านทานต่อละลองเกลือ ซึ่งผลที่ออกมานั้นยืนยันว่าลักษณะของชั้นเคลือบนั้นส่งผลต่อความสามารถในการต้านทานการกัดกร่อนจริงโดยชิ้นงานที่มีลักษณะของชั้นเคลือบภายนอกเป็นเฟสของเซต้าจะแสดงค่าอัตราส่วนของสนิมแดงต่อพื้นที่สูงถึง 80% ที่เวลาทดสอบ 320 ชั่วโมง ซึ่งชิ้นงานอื่นๆที่ชั้นเคลือบภายนอกเป็นเฟสของเอด้ามีอัตราส่วนของสนิมแดงเพียง 4-5% เท่านั้น
DOI: 10.14457/cu.the.2013.1279
title: การบำบัดน้ำเสียที่ปนเปื้อนน้ำมันตัดด้วยกระบวนการเฟนตันและเฟนตันเสมือน

description: น้ำเสียที่ปนเปื้อนน้ำมันตัดเกิดจากการใช้น้ำมันตัดในการหล่อลื่นเพื่อลดแรงเสียดทานระหว่างใบมีดและชิ้นงานในอุตสาหกรรมผลิตชิ้นส่วนโลหะ ซึ่งในน้ำมันตัดมีส่วนประกอบของสารอินทรีย์จึงทำให้ต้องมีการบำบัดก่อนจึงจะสามารถปล่อยสู่สิ่งแวดล้อมได้ ในงานวิจัยนี้ทำการศึกษาการบำบัดน้ำเสียที่ปนเปื้อนน้ำมันตัดด้วยกระบวนการเฟนตันโดยใช้เฟอร์รัสซัลเฟต เฟนตันเสมือนแบบเนื้อเดียวโดยใช้เฟอร์ริกคลอไรด์ และเฟนตันแบบเนื้อผสมโดยใช้ไอรอนโมลิบเดต ที่ความเข้มข้นเริ่มต้นของน้ำมันตัด 100 มิลลิกรัมต่อลิตร จากผลการทดลองพบว่าในกระบวนการเฟนตันเมื่อใช้ความเข้มข้นเฟอร์รัสไอออน 50 มิลลิกรัมต่อลิตร ทำการควบคุมพีเอชที่ 3 พบว่าอัตราส่วนเฟอร์รัสไอออนต่อไฮโดรเจนเปอร์ออกไซด์ที่ 1:2.5 มีประสิทธิภาพบำบัดซีโอดีสูงสุดคือ 81% จากนั้นได้ทำการศึกษากระบวนการเฟนตันแบบแบ่งเติมไฮโดรเจนเปอร์ออกไซด์โดยแบ่งเติมเป็น 2 ครั้ง และพบว่าเมื่อเปรียบเทียบผลการบำบัดกับผลของการเติมไฮโดรเจนเปอร์ออกไซด์ครั้งเดียวด้วยวิธีการทางสถิติพบว่าไม่มีความแตกต่างกันอย่างมีนัยสำคัญ(ระดับความเชื่อมั่น95%) ส่วนในกระบวนการเฟนตันเสมือนแบบเนื้อเดียว เมื่อใช้ความเข้มข้นเฟอร์ริกไอออน 50 มิลลิกรัมต่อลิตรพบว่าอัตราส่วนเฟอร์ริกไอออนต่อไฮโดรเจนเปอร์ออกไซด์ที่ 1:2.5 มีประสิทธิภาพบำบัดซีโอดีสูงสุดคือ 79% และเมื่อทำการเปรียบเทียบประสิทธิภาพในการบำบัดซีโอดีระหว่างกระบวนการเฟนตันและเฟนตันเสมือนแบบเนื้อเดียวพบว่าประสิทธิภาพไม่มีความแตกต่างกันอย่างมีนัยสำคัญ(ระดับความเชื่อมั่น 95%) นอกจากนี้ยังมีการสังเคราะห์ไอรอนโมลิบเดตขึ้นมาเพื่อเป็นตัวเร่งปฏิกิริยาในกระบวนการเฟนตันแบบเนื้อผสม โดยใช้ความเข้มข้นเฟอร์ริกไอออน 200 มิลลิกรัมต่อลิตร ควบคุมพีเอชที่ 4 จากผลการทดลองพบว่าที่อัตราส่วนเฟอร์ริกไอออนต่อไฮโดรเจนเปอร์ออกไซด์ที่ 1:10 มีประสิทธิภาพบำบัดซีโอดีสูงสุดคือ 58% ดังนั้นจากผลการทดลองพบว่า ประสิทธิภาพในการบำบัดน้ำเสียสังเคราห์ปนเปื้อนน้ำมันตัดด้วยกระบวนการเฟนตันและเฟนตันเสมือนแบบเนื้อเดียวมีประสิทธิภาพในการบำบัดไม่แตกต่างกัน แต่กระบวนการเฟนตันเสมือนแบบเนื้อผสมโดยใช้ไอรอนโมลิบเดตมีประสิทธิภาพในการบำบัดที่ต่ำกว่า ซึ่งอาจปรับปรุงได้โดยการเพิ่มระยะเวลาในการบำบัดหรือเพิ่มปริมาณไอรอนโมลิบเดต
DOI: 10.14457/cu.the.2013.1280
title: การปรับปรุงระบบโลจิสติกส์นมดิบของสหกรณ์

description: นมสดพร้อมดื่มเป็นอาหารเสริมที่สำคัญโดยเฉพาะอย่างยิ่งในด้านสร้างเสริมสุขภาพเยาวชน สร้างรายได้ให้แก่เกษตรกรโคนม และส่งเสริมความเข้มแข็งของชุมชนผ่านกิจกรรมสหกรณ์ หนึ่งในปัญหาโลจิสติกส์ที่สำคัญ ซึ่งกระทบต้นทุนการผลิตและคุณภาพของนมดิบคือปัญหาการจัดการขนส่งระหว่างฟาร์มเกษตรกรไปยังศูนย์รวมนมของสหกรณ์การเกษตรเนื่องจากเกษตรกรแต่ละรายจัดส่งน้ำนมด้วยตนเองอย่างอิสระ ทำให้เกิดความสูญเปล่าด้านการขนส่ง เกิดความหนาแน่นที่ศูนย์รวมนม และน้ำนมไม่ได้คุณภาพเนื่องจากใช้เวลานานในการขนส่ง ดังนั้นทางคณะผู้วิจัยจึงวิเคราะห์ข้อมูลการขนส่งของสหกรณ์การเกษตรสีคิ้ว จ.นครราชสีมาและประยุกต์ข้อมูลการผลิตในแบบจำลองคณิตศาสตร์ที่แสดงปัญหาการจัดเส้นทางเดินรถบรรทุก (Vehicle Routing Problem) เพื่อกำหนดช่วงเวลาการรับนมแต่ละฟาร์มทั้งในรอบเช้าและรอบบ่ายและกำหนดจำนวนรถบรรทุกที่เหมาะสมภายใต้เงื่อนไขการดำเนินงานของศูนย์รวมนม การวิเคราะห์ข้อมูลแสดงถึงการใช้อรรถประโยชน์ของรถบรรทุกสมารถปรับปรุงได้ด้วยการจัดการขนส่งโดยสหกรณ์ ผลการประยุกต์แบบจำลองด้วยวิธีการกวาด และการสลับสองตำแหน่ง แสดงค่าขนส่งทั้งหมดสามารถลดลงได้ร้อยละ 42.37 คำหลัก โลจิสติกส์ต้นน้ำของนมดิบ ฟาร์มโคนมไทย โครงข่ายแบบรวมศูนย์ ปัญหาการจัดเส้นทางเดินรถ
DOI: 10.14457/cu.the.2013.1281
title: การควบคุมกำลังรีแอกทีฟทางด้านโรเตอร์สำหรับระบบควบคุมเวกเตอร์ไร้เซนเซอร์วัดตำแหน่งของเครื่องจักรกลไฟฟ้าเหนี่ยวนำชนิดป้อนสองทาง

description: วิทยานิพนธ์นี้นำเสนอวิธีประมาณค่าความเร็วและตำแหน่งโรเตอร์แบบใหม่สำหรับระบบควบคุมเวกเตอร์แบบไร้เซนเซอร์วัดตำแหน่งสำหรับเครื่องจักรกลไฟฟ้าเหนี่ยวนำชนิดป้อนสองทางที่มีการควบคุมกำลังรีแอกทีฟทางด้านโรเตอร์ โดยตัวสังเกตลดอันดับแบบปรับตัวจะประมาณค่าความเร็วและตำแหน่งโรเตอร์จากแบบจำลองค่าผิดพลาดทางด้านสเตเตอร์ และมีกระแสโรเตอร์เป็นเวกเตอร์รีเกรสเซอร์ ระบบประมาณจึงสามารถทำงานในโหมดควบคุมกำลังรีแอกทีฟตามข้อกำหนดโครงข่ายไฟฟ้าได้ นอกจากนี้ระบบประมาณยังมีการคำนวณที่เรียบง่าย และไม่จำเป็นต้องใช้ข้อมูลสเตเตอร์ฟลักซ์ ทำให้ลดปัญหาการเลื่อนของสัญญาณไฟตรงได้ งานวิจัยที่นำเสนอยังได้ศึกษาถึงขีดจำกัดในการทำงานของระบบประมาณ โดยการวิเคราะห์เสถียรภาพด้วยวิธีประมาณระบบเป็นเชิงเส้น รวมถึงนำเสนอขั้นตอนการออกแบบอัตราขยายการปรับตัวควบคุมแบบ PI ด้วย ผลการทดลองด้วยโปรแกรม Matlab/Simulink และผลการทดลองด้วยระบบทดสอบสอดคล้องกับผลการวิเคราะห์ทางทฤษฎี โดยระบบควบคุมเวกเตอร์แบบไร้เซนเซอร์วัดตำแหน่งสามารถทำงานได้ที่ทุกเงื่อนไขการทำงานในโหมดควบคุมกำลังรีแอกทีฟทางด้านโรเตอร์ และสามารถควบคุมกระแสโรเตอร์ได้อย่างอิสระสอดคล้องกับทฤษฎีการควบคุมแบบแยกการเชื่อมร่วม
DOI: 10.14457/cu.the.2013.1282
title: A FRAMEWORK OF BIM-BASED CONSTRUCTION PROJECT MONITORING SYSTEM FOR OWNER

description: Typical construction project monitoring relies on paper-based communications that are prone to errors and omissions, which often cause additional costs and delays. Building Information Modeling (BIM) is an advanced information technology that is widely adopted in the AEC industries, including the Thai construction industry. BIM can be implemented in every phase throughout a construction project and can benefit all participants in the project. The key beneficiary is the project owner who can exploit the information throughout the project life cycle. This thesis presents the development and implementation of a BIM-based system for monitoring construction projects. The framework of the proposed system is modified from typical project monitoring systems. BIM concepts were integrated to create a more efficient monitoring system. A high-rise building project was used to illustrate the application of the proposed system from the perspective of the project owner. Autodesk Revit was used for creating the BIM Model, the information in which was updated to reflect the actual work progress at the construction site, which was analyzed and reported by Microsoft Excel. This system provides an alternative approach that is more efficient to monitor the status of construction projects.
DOI: 10.14457/cu.the.2013.1284
title: การประเมินความสูญเสียจากแผ่นดินไหวของอาคารคอนกรีตเสริมเหล็กในกรุงเทพมหานคร

description: อาคารที่ก่อสร้างขึ้นในเขตกรุงเทพมหานครนั้น มีทั้งอาคารที่ออกแบบรับแรงแผ่นดินไหวและอาคารที่ไม่ได้ออกแบบรับแรงแผ่นดินไหว ทั้งนี้เพราะเริ่มมีกฎหมายบังคับเมื่อปี พ.ศ. 2550 ดังนั้นในงานวิจัยนี้ จึงมีวัตถุประสงค์เพื่อที่จะทำการศึกษาเปรียบเทียบความเสียหายของอาคารสูง 4 ชั้นและ 10 ชั้นที่ออกแบบรับแรงแผ่นดินไหวที่มีโครงสร้างแบบโครงต้านแรงดัดแบบมีความเหนียวจำกัด และที่ไม่ได้ออกแบบรับแรงแผ่นดินไหวที่มีโครงสร้างแบบโครงต้านแรงดัดคอนกรีตเสริมเหล็กแบบธรรมดา โดยพิจารณาแรงกระทำของแผ่นดินไหวซึ่งมีระดับความรุนแรงของแผ่นดินไหวที่มีโอกาสเกิดเกิน 5% และ 20% ในรอบ 50 ปี โดยใช้วิธีการวิเคราะห์หาผลตอบสนองแบบพลศาสตร์ไม่เชิงเส้นด้วยโปรแกรม Perform-3D แล้วนำไปประเมินความเสียหายในรูปแบบของราคาค่าซ่อมแซมอาคารด้วยโปรแกรม PACT ผลการวิเคราะห์แสดงด้วยอัตราส่วนระหว่างมูลค่าความเสียหายของอาคารกับมูลค่าค่ารื้อย้ายอาคารแล้วสร้างใหม่ และอัตราส่วนระหว่างมูลค่าความเสียหายที่ประหยัดได้เมื่อออกแบบอาคารรับแผ่นดินไหว (Benefit, B) กับค่าก่อสร้างที่เพิ่มขึ้นสำหรับอาคารรับแรงแผ่นดินไหว (Cost, C)ผลการวิเคราะห์แสดงให้เห็นว่าค่าอัตราส่วนระหว่างมูลค่าความเสียหายของอาคารกับค่ารื้อย้ายอาคารแล้วสร้างใหม่ สำหรับอาคารที่ไม่ได้ออกแบบรับแรงแผ่นดินไหวมีค่ามากกว่าอาคารที่ออกแบบรับแรงแผ่นดินไหว โดยเฉพาะอย่างยิ่งเมื่อแผ่นดินไหวมีความความรุนแรงมากขึ้นค่าอัตราส่วนดังกล่าวของอาคารที่ไม่ได้ออกแบบรับแรงแผ่นดินไหวพบว่ามีค่ามากถึง 1.0 นั้นคืออาคารมีแนวโน้มที่จะเสียหายรุนแรงหรือใกล้วิบัติจนการซ่อมแซมอาคารไม่คุ้มค่า ส่วนผลการประเมินอัตราส่วน B/C พบว่าอาคารที่ออกแบบรับแรงแผ่นดินไหวจะเริ่มมีความคุ้มค่า หากเกิดแผ่นดินไหวที่มีความรุนแรงในระดับซึ่งมีโอกาสการเกิดซ้ำต่ำกว่า 5% ใน 50 ปีเท่านั้น
DOI: 10.14457/cu.the.2013.1285
title: กรอบงานสารสนเทศควบรวมสำหรับการค้นคืนเอกสารมีโครงสร้างในองค์กร

description: การค้นหากลุ่มเอกสารที่มีลักษณะสัมพันธ์กันของบริบทเป็นสิ่งที่ท้าทาย เนื่องจากเป็นการยากที่จะประเมินได้ว่าเอกสารที่ได้มานั้นมีเนื้อหาที่ถูกต้อง เหมาะสมและตรงตามความต้องการของผู้ใช้ งานวิจัยนี้จึงได้นำเสนอกรอบงานสารสนเทศควบรวม เพื่อรวบรวมสาระสำคัญที่น่าสนใจและเหมาะสมจากเอกสารที่ได้จากการค้นคืน ซึ่งเป็นเอกสารมีโครงสร้างในรูปแบบเอกซ์เอ็มแอล แนวทางที่นำเสนอประกอบด้วย 2 ส่วนหลัก คือ ส่วนการค้นคืนสารสนเทศจากเอกสาร และส่วนการนำเสนอสารสนเทศ โดยส่วนการค้นคืนสารสนเทศจากเอกสารมีโครงสร้าง ทำหน้าที่แยกส่วน รวบรวมและพิจารณาบริบทในเอกสารเพื่อสกัดสาระสำคัญที่เหมาะสมและตรงตามความต้องการของผู้ใช้งานด้วยเทคนิคการสืบค้นข้อมูลเอกซ์เอ็มแอล ซึ่งใช้ภาษาเอกซ์คิวรีและวิธีการแท็กข้อมูลด้วยคำศัพท์ควบคุมที่ประกอบด้วยคำสำคัญและคำที่มีความหมายใกล้เคียง เพื่อจัดทำเป็นดัชนีด้วยภาษาเอกซ์พาธ ชุดข้อมูลผลลัพธ์จากการสืบค้นจะถูกนำมาหาความสัมพันธ์ของบริบทด้วยเทคนิควิธีการจัดกลุ่มโดยใช้อัลกอริทึมเค-มีนส์ และตัววัดทีเอฟ-ไอดีเอฟ เพื่อบอกความเกี่ยวข้องของเอกสารผลลัพธ์จากการค้นคืน ต่อจากนั้น ส่วนการนำเสนอสารสนเทศจะทำการเรียงลำดับและจัดรูปแบบสารสนเทศตามที่กำหนดไว้ก่อนหน้าด้วยภาษาเอกซ์เอสแอลทีเพื่อแปลงข้อมูลเอกซ์เอ็มแอลเป็นเอชทีเอ็มแอล ผลลัพธ์การค้นคืนสารสนเทศจากการทดลองในงานวิจัยนี้ถูกประเมินด้วยค่าพรีซิชัน รีคอล และค่าเอฟ ได้ค่าเฉลี่ยที่ 83% 84% และ 83% ตามลำดับ ซึ่งอยู่ในระดับดีปานกลาง
DOI: 10.14457/cu.the.2013.1286
title: การพัฒนาตัวแบบการจับคู่ที่เหมาะสมสำหรับการพัฒนาซอฟต์แวร์แบบคู่

description: วิทยานิพนธ์นี้นำเสนอระเบียบวิธีและพัฒนาเครื่องมือสำหรับการวิเคราะห์ความเข้ากันได้ของการพัฒนาซอฟต์แวร์แบบคู่ ซึ่งทำให้ทราบถึงความเหมาะสมในการจับคู่เพื่อพัฒนาซอฟต์แวร์แบบคู่ อีกทั้งยังช่วยในการตัดสินใจในการจับคู่การพัฒนาซอฟต์แวร์แบบคู่ โดยวิเคราะห์จากลักษณะนิสัยของนักพัฒนาและทักษะของนักพัฒนา โดยใช้วิธีการของ การประมาณเส้นโค้ง การถดถอยแบบพหุ และตรรกศาสตร์คลุมเครือ ในการค้นหาค่าที่เหมาะสมที่จะทำให้การพัฒนาซอฟต์แวร์แบบคู่นั้นมีประสิทธิภาพสูงที่สุด โดยการที่จะได้ตัวแบบของการคำนวณประสิทธิภาพของคู่นักพัฒนา และสร้างเป็นเครื่องมือในการทดสอบการจับคู่ของนักพัฒนากลุ่มหนึ่ง เพื่อที่จะทราบได้ว่าการจับคู่นักพัฒนาในกลุ่ม คู่ใดที่คาดว่าจะมีประสิทธิภาพสูงที่สุดในการพัฒนาซอฟต์แวร์แบบคู่ โดยให้นักพัฒนาทุกๆคนตอบแบบทดสอบ และนำคะแนนจากปัจจัยด้านต่างๆของนักพัฒนาทุกๆคนในกลุ่มมาวัดค่าผลคะแนนจากตัวแบบที่ได้กำหนดขึ้น เพื่อหาคู่พัฒนาซอฟต์แวร์แบบคู่ที่มีประสิทธิภาพสูงที่สุด
DOI: 10.14457/cu.the.2013.1283
title: THREE-DIMENSIONAL CFD SIMULATION OF ZINC OXIDE SYNTHESIS BY GAS-PHASE REACTION

description: In this thesis computational fluid dynamics (CFD) has been employed to examine effect of temperature on zinc oxide (ZnO) synthesisis gas-phase reaction within a tubular reactor. Under this investigation, the temperature range was between 650 ˚C and 1,200 ˚C, while the range employed in experiments was between 900 ˚C and 1,100 ˚C. So far only few studies have experimentally investigated the effect of of temperature on the ZnO yield due to the limitations, such as cost, time, material and equipment. Meanwhile, CFD is recognized as an effective tool for analysis of effect of temperature on ZnO synthesis yield. Gas flow field was discretized into a three-dimensional cylindrical domain. The yields of zinc oxide with different temperature were simulated using FLUENT® software. The developed models were validated by comparing the simulated yield of ZnO with the experimental data reported in some previous works.For the effect of temperature on yields of zinc oxide, the simulation results revealed that the temperature strongly affected the ZnO yields with the temperature range between 650 and 1,100 ˚C and slightly affected the yields with the temperature higher than 1,100 ˚C.
DOI: 10.14457/cu.the.2013.1287
title: การวิเคราะห์ระบบการวัดในโรงงานผลิตกล้องและซูมเลนส์

description: การศึกษาวิจัยนี้มีวัตถุประสงค์เพื่อลดความผันแปรในระบบการวัดของโรงงานตัวอย่าง ซึ่งเป็นโรงงานผลิตกล้องและเลนส์ซูม โดยศึกษาระบบการวัดของเครื่องมือวัด 7 ชนิดแบบผันแปรที่อยู่ในหน่วยงานประกันคุณภาพงาน โดยวิเคราะห์ระบบการวัดทั้งด้านความเที่ยงตรงและความแม่นยำ การวิเคราะห์ความเที่ยงตรงประเมินผลด้วย %ไบอัส พบว่าทุกเครื่องมือวัดมีค่าไบอัสน้อยกว่า 10% ซึ่งสามารถยอมรับได้ ส่วนการวิเคราะห์ความแม่นยำใช้เทคนิค GR&R ประเมินผลกับจำนวนพนักงาน 4 คน โดยใช้ชิ้นงานตัวอย่าง 10 ชิ้น และกำหนดให้พนักงานแต่ละคนวัดค่างานซ้ำ 3 ครั้ง ผลการวิจัยพบว่าเครื่องมือวัด 6 ชนิดมีค่า %GR&R เกินกว่ามาตรฐานกำหนด โดยสาเหตุมาจากวิธีการวัดของพนักงานมีความแตกต่างกัน จึงปรับปรุงแก้ไขลด %GR&R ให้น้อยลง โดยการกำหนดเวลามาตรฐานในเครื่องมือวัดค่าแรงบิด การกำหนดทิศทางในเครื่องมือวัดแรงดึง แรงกด การเพิ่มอุปกรณ์ช่วยจับยึดงาน และการฝึกอบรมให้พนักงานวัดค่างานใหม่ให้ถูกต้องตามมาตรฐานที่กำหนด จนค่า %GR&R อยู่ในเกณฑ์ที่ยอมรับได้ แล้วจึงประเมินความมีเสถียรภาพของเครื่องมือวัด โดยการประมาณค่าในแผนภูมิควบคุม พบว่าไม่มีจุดใดที่ออกนอกแผนภูมิควบคุม ซึ่งแสดงถึงทุกเครื่องมือมีความสามารถด้านเสถียรภาพ และรอบการสอบเทียบในปัจจุบันมีความเหมาะสม แล้วจึงปรับปรุงคู่มือมาตรฐานการปฏิบัติงานใหม่ให้ละเอียดมากขึ้นเพื่อเป็นแนวทางให้โรงงานตัวอย่างนำไปประยุกต์ใช้ประเมินระบบการวัดในหน่วยงานอื่นๆ
DOI: 10.14457/cu.the.2013.1288
title: การพัฒนาการสืบค้นความต้องการของซอฟต์แวร์ที่เป็นภาษาไทย โดยใช้ความสัมพันธ์ของข้อมูลโครงการซอฟต์แวร์ในอดีต

description: วิทยานิพนธ์นี้นำเสนอระเบียบวิธีและพัฒนาเครื่องมือสำหรับการสืบค้นความต้องการของซอฟต์แวร์ที่เป็นภาษาไทย โดยใช้ความสัมพันธ์ของข้อมูลโครงการซอฟต์แวร์ในอดีต เพื่อช่วยให้วิศวกรความต้องการสามารถค้นหาความต้องการของโครงการในอดีตที่มีความสัมพันธ์กับคำค้นหา แล้วนำมาเป็นแนวทางการกำหนดความต้องการของระบบให้ครบถ้วน ผู้วิจัยนำเอกสารกำหนดความต้องการของซอฟต์แวร์ในอดีตมาวิเคราะห์หาความสัมพันธ์ตั้งแต่ระดับโครงสร้างไปจนถึงระดับคำสำคัญในเอกสาร แล้วคำนวณหาค่าน้ำหนักของคำและความต้องการเชิงหน้าที่ หลังจากนั้นจึงนำทฤษฎีกฎความสัมพันธ์เชิงน้ำหนักมาช่วยหาค่าสนับสนุนและค่าความเชื่อมั่นเชิงน้ำหนัก เพื่อหากฎความสัมพันธ์เชิงน้ำหนักระหว่างคำ ผู้วิจัยสร้างเครื่องมือสำหรับการสืบค้นความต้องการซอฟต์แวร์ โดยประยุกต์ใช้การประมวลผลเอกสารความต้องการเพื่อหาดัชนีคำศัพท์ของเอกสาร แล้วนำกฎความสัมพันธ์เชิงน้ำหนักมาใช้ในการตัดสินใจหาคำที่สัมพันธ์กับคำค้นหา จนกระทั่งได้เอกสารกำหนดความต้องการของซอฟต์แวร์เบื้องต้น ซึ่งเป็นแบบร่างสำหรับวิศวกรความต้องการนำไปสอบถามกับผู้ใช้งาน เพื่อให้ได้รับความต้องการของซอฟต์แวร์ที่สมบูรณ์และรวดเร็ว ซึ่งผู้วิจัยได้ประเมินผลของเครื่องมือ พบว่าคำที่สัมพันธ์กันสามารถทำให้ได้รับความต้องการเชิงหน้าที่ที่เกี่ยวข้องกัน ซึ่งสามารถได้รับความต้องการของซอฟต์แวร์ที่ครบถ้วนมากขึ้น
DOI: 10.14457/cu.the.2013.1289
title: MODELING OF RELIABILITY PREDICTION FOR LUBRICANT LAYER IN HARD DISK DRIVE

description: The artificial neuron network model with back propagation algorithm was developed successfully for reliability prediction of lubricant layer. The input variables are overwrite (OW) value by radius that collected from the hard disk drives which testing for 6 weeks. The result is indicated that the optimized artificial neural network model which is suitable for reliability prediction of lubricant layer is 41,45,1 that consistent of 41 input variables, 45 nodes in hidden layer and 1 output. The predicted results of this model provide the mean square error is 1.68. From the testing model results that compared the experiment output and predicted output observed the model can achieved the accuracy performance 91.74%.
DOI: 10.14457/cu.the.2013.1290
title: การประยุกต์ใช้ตัวควบคุมเชิงทำนายแบบจำลองในหอกลั่นแยกแนพทาตัวเบา ของกระบวนการแก๊สโซลีนไฮโดรจีเนชั่น

description: งานวิจัยนี้ได้ออกแบบและประยุกต์ใช้ตัวควบคุมเชิงทำนายแบบจำลอง (model predictive control, MPC) เพื่อควบคุมหอกลั่นแยกแนพทาตัวเบาของกระบวนการผลิตแก๊สโซลีนไฮโดรจีเนชั่นซึ่งรองรับมาตรฐานน้ำมันยูโร 4 โดยได้ใช้ข้อมูลในกระบวนการผลิตจริงเพื่อหาสมการทำนายปริมาณซัลเฟอร์ในแนพทาตัวเบา และหาแบบจำลองเชิงพลวัตของหอกลั่นแยกแนพทาตัวเบาด้วยวิธีการตอบสนองแบบสเต็ป แบบจำลองที่สร้างขึ้นเมื่อนำไปสอบทานด้วยข้อมูลจากกระบวนการผลิตจริงพบว่าสอดคล้องกัน แบบจำลองที่สร้างขึ้นนำไปใช้สร้างตัวควบคุมเชิงทำนายแบบจำลอง หอกลั่นแยกแนพทาตัวเบาถูกควบคุมด้วยตัวควบคุมเชิงทำนายแบบจำลองที่สร้างขึ้นได้เป็นอย่างดี และผลิตภัณฑ์แก๊สโซลีนยังคงผ่านตามข้อกำหนด ผู้วิจัยได้เปรียบเทียบสมรรถนะการควบคุมหอกลั่นแยกแนพทาตัวเบาภายใต้สภาวะแวดล้อมและขนาดของตัวแปรรบกวนที่ใกล้เคียงกัน พบว่าตัวควบคุมเชิงทำนายแบบจำลองให้สมรรถนะการควบคุมกระบวนการผลิตตามสมการวัตถุประสงค์ได้ดีกว่าก่อนการประยุกต์ใช้ตัวควบคุมเชิงทำนายแบบจำลอง ร้อยละ 32.1 และตัวควบคุมเชิงทำนายแบบจำลองสามารถทำออปติไมเซชั่น โดยการประหยัดไอน้ำที่หอกลั่นแยกแนพทาตัวเบาได้เฉลี่ย 4,587.3 กิโลแคลอรี่ต่อสารป้อนเข้าหอกลั่นหนึ่งตัน โดยสามารถลดต้นทุนทางพลังงานได้เฉลี่ย 2,809,674 บาทต่อปี